CELEX: 32019D1810
Language: fi
Date: 2019-10-29 00:00:00
Title: Eurooppa-neuvoston päätös (EU) 2019/1810, tehty yhteisymmärryksessä Yhdistyneen kuningaskunnan kanssa, annettu 29 päivänä lokakuuta 2019, SEU 50 artiklan 3 kohdan mukaisen määräajan pidentämisestä

30.10.2019   
               
               
                  FI
               
               
                  Euroopan unionin virallinen lehti
               
               
                  LI 278/1
               
            
         EUROOPPA-NEUVOSTON PÄÄTÖS (EU) 2019/1810,
         tehty yhteisymmärryksessä Yhdistyneen kuningaskunnan kanssa,
         annettu 29 päivänä lokakuuta 2019,
         SEU 50 artiklan 3 kohdan mukaisen määräajan pidentämisestä
         EUROOPPA-NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 50 artiklan 3 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota Euroopan unionista ja Euroopan atomienergiayhteisöstä, jäljempänä ’Euratom’, Euroopan unionista tehdyn sopimuksen (SEU) 50 artiklan mukaisesti; kyseistä artiklaa sovelletaan Euratomiin Euroopan atomienergiayhteisön perustamissopimuksen 106 A artiklan nojalla.
                  
               
                     (2)
                  
                  
                     Euroopan unioni on SEU 50 artiklan mukaisesti neuvotellut Yhdistyneen kuningaskunnan kanssa sopimuksen eroamiseen sovellettavista yksityiskohtaisista määräyksistä ottaen huomioon puitteet, jotka sääntelevät kyseisen valtion myöhempiä suhteita unioniin.
                  
               
                     (3)
                  
                  
                     Eurooppa-neuvosto hyväksyi 25 päivänä marraskuuta 2018 ehdotuksen Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevaksi sopimukseksi, jäljempänä ’erosopimus’, ja poliittisen julistuksen kehyksestä Euroopan unionin ja Ison-Britannian ja Pohjois-Irlannin yhdistyneen kuningaskunnan tulevalle suhteelle, jäljempänä ’poliittinen julistus’. Neuvosto hyväksyi 11 päivänä tammikuuta 2019 päätöksen (EU) 2019/274 (1) erosopimuksen (2) allekirjoittamisesta.
                  
               
                     (4)
                  
                  
                     SEU 50 artiklan 3 kohdan mukaan perussopimuksia lakataan soveltamasta eroavaan jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa.
                  
               
                     (5)
                  
                  
                     Päätöksellä (EU) 2019/476 (3) Eurooppa-neuvosto päätti yhteisymmärryksessä Yhdistyneen kuningaskunnan kanssa pidentää SEU 50 artiklan 3 kohdan mukaista määräaikaa 12 päivään huhtikuuta 2019. Määräaikaa pidennettiin edelleen 31 päivään lokakuuta 2019 yhteisymmärryksessä Yhdistyneen kuningaskunnan kanssa tehdyllä Eurooppa-neuvoston päätöksellä (EU) 2019/584 (4).
                  
               
                     (6)
                  
                  
                     Unionin ja Yhdistyneen kuningaskunnan neuvottelijoiden välillä syys- ja lokakuussa 2019 käytyjen neuvottelujen tuloksena päästiin sopimukseen erosopimukseen sisältyvän Irlantia/Pohjois-Irlantia koskevan pöytäkirjan tarkistetusta sanamuodosta ja tarvittavista erosopimuksen 184 ja 185 artiklaan tehtävistä teknisistä mukautuksista sekä poliittisen julistuksen tarkistetusta sanamuodosta. Eurooppa-neuvosto vahvisti muutetun erosopimuksen ja hyväksyi poliittisen julistuksen tarkistetun sanamuodon 17 päivänä lokakuuta 2019. Neuvosto hyväksyi 21 päivänä lokakuuta 2019 päätöksen (EU) 2019/1750 (5), jolla muutettiin erosopimuksen allekirjoittamisesta annettua päätöstä (EU) 2019/274.
                  
               
                     (7)
                  
                  
                     Yhdistynyt kuningaskunta toimitti 19 päivänä lokakuuta 2019 pyynnön SEU 50 artiklan 3 kohdassa määrätyn määräajan pidentämiseksi 31 päivään tammikuuta 2020 asti. Pyynnössä todetaan, että jos osapuolet pystyvät ratifioimaan erosopimuksen ennen 31 päivää tammikuuta 2020, hallitus ehdottaa, että määräaika päättyy aikaisemmin.
                  
               
                     (8)
                  
                  
                     Yhdistyneen kuningaskunnan hallitus on antanut tarvittavat lakiesitykset, jotta erosopimus voidaan ratifioida. Euroopan unionin neuvosto hyväksyi 21 päivänä lokakuuta 2019 luonnoksen neuvoston päätökseksi erosopimuksen tekemisestä ja toimitti sen Euroopan parlamentille sen hyväksynnän saamiseksi. Unioni ja Yhdistynyt kuningaskunta eivät ole vielä saaneet päätökseen erosopimuksen ratifioimiseksi tarvittavia sisäisiä menettelyjään. Yhdistyneessä kuningaskunnassa on käynnissä keskustelu ratifiointikysymyksen ratkaisemisesta, ja Yhdistyneen kuningaskunnan pääministeri on puoltanut parlamenttivaalien järjestämistä.
                  
               
                     (9)
                  
                  
                     Jotta erosopimuksen ratifiointi voidaan saattaa päätökseen, Eurooppa-neuvosto hyväksyy määräajan pidentämisen edelleen 31 päivään tammikuuta 2020 saakka.
                  
               
                     (10)
                  
                  
                     Eurooppa-neuvosto muistutti, että SEU 50 artiklan 3 kohdan mukaan erosopimus voi tulla voimaan aiemmin, jos osapuolet saavat ratifiointimenettelynsä päätökseen ennen SEU 50 artiklan 3 kohdan mukaisen määräajan päättymistä. Näin ollen eroamisen olisi tapahduttava sitä päivää seuraavan kuukauden ensimmäisenä päivänä, jona ratifiointimenettelyt on saatu päätökseen tai 1 päivänä helmikuuta 2020 sen mukaan, kumpi ajankohta on aikaisempi.
                  
               
                     (11)
                  
                  
                     Tämä määräajan pidentäminen edelleen ei saa haitata unionin ja sen toimielinten säännönmukaista toimintaa. Lisäksi siitä seuraa, että Yhdistynyt kuningaskunta pysyy jäsenvaltiona uuteen eropäivään saakka, ja sillä on SEU 50 artiklan mukaisesti täydet oikeudet ja velvollisuudet, mukaan lukien velvollisuus ehdottaa ehdokasta nimitettäväksi komission jäseneksi. Samalla muistutetaan siitä, että Yhdistyneellä kuningaskunnalla on oikeus milloin tahansa peruuttaa ilmoituksensa. Eurooppa-neuvosto muistuttaa Yhdistyneen kuningaskunnan sitoumuksesta toimia rakentavasti ja vastuullisesti vilpittömän yhteistyön periaatetta noudattaen koko määräajan pidentämisen ajan ja odottaa Yhdistyneen kuningaskunnan täyttävän tämän sitoumuksen ja perussopimusten mukaisen velvoitteen tavalla, joka ilmentää sen tilannetta eroavana jäsenvaltiona. Tätä varten Yhdistynyt kuningaskunta tukee unionia sen täyttäessä tehtäviään ja pidättäytyy kaikista toimenpiteistä, jotka voisivat vaarantaa unionin tavoitteiden toteutumisen, erityisesti osallistuessaan unionin päätöksentekoprosesseihin.
                  
               
                     (12)
                  
                  
                     Yhdistyneen kuningaskunnan unionijäsenyyden perusteella unionin toimielimiin, elimiin ja laitoksiin nimitettyjen, nimettyjen tai valittujen jäsenten voimassa oleva toimikausi päättyy heti, kun perussopimuksia lakataan soveltamasta Yhdistyneeseen kuningaskuntaan, eli sen eropäivänä.
                  
               
                     (13)
                  
                  
                     Tämä määräajan pidentäminen ei tarkoita sitä, että erosopimus avattaisiin uudelleen neuvotteluille. Yhdistyneen kuningaskunnan mahdollisten yksipuolisten sitoumusten, lausumien tai muiden välineiden olisi oltava yhteensopivia erosopimuksen sanamuodon ja hengen kanssa eivätkä ne saa haitata sen täytäntöönpanoa. Määräajan pidentämistä tällä tavoin ei voi käyttää tulevaa suhdetta koskevien neuvottelujen aloittamiseen.
                  
               
                     (14)
                  
                  
                     Kuten SEU 50 artiklan 4 kohdassa määrätään, Yhdistynyt kuningaskunta ei ole osallistunut Eurooppa-neuvoston tätä päätöstä koskeviin keskusteluihin eikä sen hyväksymiseen. Se on kuitenkin Yhdistyneen kuningaskunnan pääministerin 28 päivänä lokakuuta 2019 päivätyssä kirjeessä esitetyin tavoin SEU 50 artiklan 3 kohdan mukaisesti hyväksynyt kyseisessä artiklassa tarkoitetun määräajan pidentämisen ja tämän päätöksen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   SEU 50 artiklan 3 kohdassa määrättyä määräaikaa, sellaisena kuin se on pidennettynä Eurooppa-neuvoston päätöksellä (EU) 2019/584, pidennetään edelleen 31 päivään tammikuuta 2020 asti.
            
            
               2.   SEU 50 artiklan 3 kohdan mukaisesti ja kuten erosopimuksessa määrätään, siinä tapauksessa, että erosopimuksen osapuolet saavat ratifiointimenettelynsä päätökseen ja ilmoittavat menettelyjen päätökseen saamisesta tallettajalle marraskuussa 2019, joulukuussa 2019 tai tammikuussa 2020, erosopimus tulee vastaavasti voimaan
               
                           —
                        
                        
                           1 päivänä joulukuuta 2019;
                        
                     
                           —
                        
                        
                           1 päivänä tammikuuta 2020; tai
                        
                     
                           —
                        
                        
                           1 päivänä helmikuuta 2020.
                        
                     
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 29 päivänä lokakuuta 2019.
            
               
                  Eurooppa-neuvoston puolesta
               
               
                  Puheenjohtaja
               
               D. TUSK
            
         
         
            (1)  Neuvoston päätös (EU) 2019/274, annettu 11 päivänä tammikuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta (EUVL L 47 I, 19.2.2019, s. 1).
         
            (2)  Päätökseen (EU) 2019/274 liitetty erosopimuksen teksti on julkaistu Euroopan unionin virallisessa lehdessä
            EUVL C 66 I, 19.2.2019, s. 1.
         
            (3)  Eurooppa-neuvoston päätös (EU) 2019/476, tehty yhteisymmärryksessä Yhdistyneen kuningaskunnan kanssa, annettu 22 päivänä maaliskuuta 2019, SEU 50 artiklan 3 kohdan mukaisen määräajan pidentämisestä (EUVL L 80 I, 22.3.2019, s. 1).
         
            (4)  Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
         
            (5)  Neuvoston päätös (EU) 2019/1750, annettu 21 päivänä lokakuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta annetun päätöksen (EU) 2019/274 muuttamisesta (EUVL L 274 I, 28.10.2019, s. 1).